**DĖL ROKIŠKIO KRAŠTO GARBĖS PILIEČIO VARDO SUTEIKIMO**

**LEONUI JANKAUSKUI**

2021 m. sausio 29 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 45 punktu, Rokiškio rajono savivaldybės tarybos 2011 m. kovo 4 d. sprendimu Nr. TS-3.35 ,,Dėl Rokiškio krašto garbės piliečio vardo suteikimo ir apdovanojimo Rokiškio rajono savivaldybės mero padėkos raštais nuostatų patvirtinimo“, atsižvelgdama į Apdovanojimų komisijos 2021 m. sausio 5 d. protokolą Nr. 1, Rokiškio rajono savivaldybės taryba n u s p r e n d ž i a:

Suteikti Rokiškio krašto garbės piliečio vardą visuomenininkui, sąjūdiečiui, buvusiam Lietuvos Persitvarkymo Sąjūdžio Rokiškio skyriaus pirmininkui Leonui Jankauskui.

Šis sprendimas per vieną mėnesį gali būti skundžiamas Regionų apygardos administracinio teismo Panevėžio rūmams (Respublikos g. 62, Panevėžys) Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Vita Mykolaitienė

Rokiškio rajono savivaldybės tarybai

**SPRENDIMO PROJEKTO ,,DĖL ROKIŠKIO KRAŠTO GARBĖS PILIEČIO VARDO SUTEIKIMO** **LEONUI JANKAUSKUO“ AIŠKINAMASIS RAŠTAS**

**Tarybos sprendimo projekto tikslas** – suteikti Rokiškio krašto garbės piliečio vardą visuomenininkui, sąjūdiečiui, buvusiam Lietuvos Persitvarkymo Sąjūdžio Rokiškio skyriaus pirmininkui Leonui Jankauskui.

**Šiuo metu esantis teisinis reglamentavimas.** Rokiškio rajono savivaldybės tarybos 2011 m. kovo 4 d. sprendimas Nr. TS-3.35 ,,Dėl Rokiškio krašto garbės piliečio vardo suteikimo ir apdovanojimo Rokiškio rajono savivaldybės mero padėkos raštais nuostatų patvirtinimo“, Apdovanojimų komisijos 2021 m. sausio 5 d. protokolas Nr. 1.

**Sprendimo projekto esmė.**

Leonas Jankauskas, gimė 1952 metais Obelių rajone (dabar Zarasų), Būgų kaime. Jo mama – partizanų ryšininkė Valerija Arcimavičiūtė-Aleknienė savo penkis vaikus auklėjo, puoselėdama meilę Tėvynei ir pagarbą artimui. Pokariu slapstydamasi buvo priversta palikti gimtinę, o nesant maitintojo, ji išmokė savo vaikus teisingai dalytis paskutiniu duonos kąsniu ir rūpintis vieni kitais. Leonas augo be tėvo, todėl darbinę veiklą pradėjo labai anksti, dar būdamas dvylikos metų. Vasaromis dirbo tuometiniame tarybiniame ūkyje darbininku, kartu su broliais ir seserimis kiekvieną dieną padėdavo motinai dirbti fermoje. Baigęs 8-ias klases, mokslus tęsė vakarinėje mokykloje ir tuo pačiu įgijo vairuotojo profesionalo pažymėjimą. 1972–1974 m. tarnavo to meto sovietinėje armijoje. Grįžęs iš sovietinės armijos pradėjo dirbti Rokiškio autotransporto įmonėje vairuotoju. Prasidėjus „Atgimimui,“ visą savo energiją paskyrė visuomeninei veiklai, istorinės atminties atgaivai. Rokiškio rajone su bendraminčiais 1987 m. įkūrė profesinę sąjungą (Darbininkų sąjunga), kuri tuo metu buvo alternatyva komunistinei profsąjungai. Dirbdamas Darbininkų profesinėje sąjungoje, 1988 m. įsitraukė į Sąjūdžio veiklą, 1989 m. tapo Rokiškio rajono Sąjūdžio tarybos nariu. Kaip rajono Persitvarkymo Sąjūdžio deleguotas atstovas, 1990 m. buvo išrinktas į tuometinę Rokiškio rajono liaudies deputatų tarybą. Rajono tarybos nariu buvo renkamas dar 4 kadencijas (1992, 1995, 2000, 2004). Dalyvavo Lietuvos Atkuriamojo Seimo veikloje, buvo tuometinės Lietuvos Aukščiausios Tarybos deputato – signataro, šviesaus atminimo Kazimiero Uokos padėjėjas. Užimamos pareigos ir įgyta patirtis sudarė galimybę Rokiškio rajone suburti aktyvų sąjūdininkų būrį. 1989 m. rugpjūčio 23 d., „Baltijos kelio“ akcijos metu vadovavo rokiškėnų delegacijai. Nuo 1990 m. buvo renkamas Rokiškio rajono Sąjūdžio tarybos pirmininku. Užimant šias pareigas, daug energijos atidavė, skleisdamas visuomenei nepriklausomybės idėjas, organizuodamas piketus prie sovietinių represinių struktūrų objektų, ieškodamas galimybių jaunuoliams išvengti tarnybos sovietinėje armijoje. 1990 m. Kovo 11-ąją atkūrus Lietuvos Nepriklausomybę, aktyviai dalyvavo kuriant Lietuvos valstybines institucijas, ypatingai muitinės ir krašto apsaugos. Rokiškio rajone tiesiogiai buvo atsakingas ir vadovavo komisijai, kuri perėmė iš sovietinių struktūrų išlikusius archyvus ir kitą turtą. L. Jankauskas, kaip Rokiškio skyriaus Sąjūdžio tarybos pirmininkas, buvo atsakingas ir vadovavo organizuojant rokiškėnų delegacijos vykimą 1991 m. Sausio 13-osios išvakarėse į Vilnių, ginti parlamento. Kartu su bendraminčiais 1991 m. Sausio 13-osios išvakarėse Rokiškio rajone įkūrė gynybinį štabą, kuris koordinavo gynybinę veiklą Rokiškio rajone, palaikė ryšį su 700 rokiškėnų delegacija, tuo metu buvusia šalia Lietuvos parlamento. Paprašius tuometiniam LPS sekretoriui Jurgiui Razmai įkurti Rokiškio rajone Tėvynės Sąjungos partijos skyrių, 1993 m. Rokiškio rajone Leono Jankausko iniciatyva suburiamas sąjūdžio aktyvas ir jo namuose spalio mėn. įkuriamas Tėvynės Sąjungos - Lietuvos konservatorių Rokiškio skyrius. 2011 m. kartu su bendraminčiais įkūrė visuomeninę organizaciją „Istorinė atmintis“. Šios visuomeninės organizacijos veiklos prioritetas – pilietinės visuomenės kūrimas ir pagarba istorinei atminčiai. Organizacijos nariai – buvę sąjūdininkai, muziejininkai, aktyvūs rajono visuomenininkai. Leonui Jankauskui, būnant šios visuomeninės organizacijos vadovu, pavyko pastatyti paminklą rokiškėnų buvimo vietoje 1989 m. rugpjūčio 23 d. „Baltijos kelio“ akcijos metu, šalia automagistralės Panevėžys–Vilnius. 2019 m. šioje istorinėje vietoje pastatyti vėliavų stulpai, ant kurių plevėsuoja Lietuvos trispalvė ir Rokiškio krašto vėliavos. 2015–2016 m. dalyvavo iniciatyvinės grupės „Kraštiečių 1949 m. vasario 16 d. Lietuvos laisvės kovų sąjūdžio deklaracijos signatarų atminimo įamžinimas“ veikloje. Ši iniciatyvinė grupė iniciavo paminklinių vietų parengimo darbus statant paminklus partizanų vadams. 2018 m. Leonas Jankauskas iniciavo paminklinės lentos pritvirtinimą, skirtą įamžinti laisvės gynėjo Alvydo Matulkos atminimą prie Bajorų (Rokiškio kaim. sen.) bendruomenės namų. 2020 m., minint Lietuvos nepriklausomybės atkūrimo trisdešimtmetį, Leonas Jankauskas kartu su sąjūdininkais inicijavo pirmojo Lietuvos Persitvarkymo Sąjūdžio Rokiškio iniciatyvinės grupės organizuoto 1988 m. rugsėjo 6 d. mitingo Sąjūdžiui remti vietos pažymėjimą paminkliniu žymeniu su Sąjūdžio simbolika.

L. Jankausko iniciatyva Rokiškio krašto muziejui perduotas Sąjūdžio Rokiškio iniciatyvinės grupės archyvas.

Už aktyvią visuomeninę veiklą 2006, 2010, 2011 metais Leonas Jankauskas buvo apdovanotas Rokiškio rajono savivaldybės mero padėkomis už iniciatyvą kuriant Lietuvos Persitvarkymo Sąjūdį, ginant ir įtvirtinant Lietuvos laisvę ir nepriklausomybę.

2020 m. L.Jankausko kandidatūra pateikta Lietuvos Respublikos Seimui apdovanoti Gabrielės Petkevičaitės-Bitės atminimo medaliu „Tarnaukime Lietuvai“ už parlamentarizmo tradicijų puoselėjimą, pilietiškumo ir demokratijos skatinimą.

Apdovanoti, suteikiant Rokiškio krašto garbės piliečio vardą, Leoną Jankauską siūlome už pasišventimą visuomeninei veiklai, ilgametę pilietiškumo, demokratijos ir tautiškumo skatinimo bei sklaidos veiklą, prasmingas idėjas ir pilietines akcijas, už svarų indėlį telkiant bendruomenę Rokiškio krašto istorinei atminčiai įamžinti bei puoselėti.

**Galimos pasekmės, priėmus siūlomą tarybos sprendimo projektą:**

**teigiamos** – suteikti Rokiškio krašto garbės piliečio vardą siūloma:

* už pasišventimą visuomeninei veiklai, ilgametę pilietiškumo, demokratijos ir tautiškumo skatinimo bei sklaidos veiklą, prasmingas idėjas ir pilietines akcijas;
* už svarų indėlį telkiant bendruomenę Rokiškio krašto istorinės atminčiai įamžinti bei puoselėti;

**neigiamos** –nėra.

**Kokia sprendimo nauda Rokiškio rajono gyventojams.** Tiesioginės naudos rajono gyventojams nėra.

**Finansavimo šaltiniai ir lėšų poreikis.** Sprendimui įgyvendinti lėšas sudaro regalijų ir gėlių kaina.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas** –teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Apdovanojimų komisijos pirmininkė,

savivaldybės mero patarėja Vita Mykolaitienė